Rud Thygesen
Rud Thygesen var en dansk møbelarkitekt. Han tog afgang fra Kunsthåndværkerskolen (Danmarks Designskole) i 1966 og indgik i tegnestuefællesskab med Johnny Sørensen 1966-94.
Thygesen og Sørensen gjorde en betydelig indsats for udviklingen af møbler i lamineret og formspændt træ og formgav nogle af de mest kommercielt succesrige danske møbler i sidste tredjedel af 1900-tallet. Kongemøblerne (1969) er udført i et stramt, geometrisk formsprog ligesom deres mange institutionsmøbler. Duoen har tillige tegnet stålrørsmøbler og arbejdet med design af tekstiler, belysningsarmaturer, m.m. Af senere produkter kan nævnes cafémøbelserien Partout (1996), der er tegnet til Københavns Lufthavn, samt møbler til ministerier, ambassader og andre statslige virksomheder og offentlige rum.
Da samarbejdet med Johnny Sørensen ophørte fortsatte Rud Thygesen sit virke 1994-98 i partnerskab med den unge designer Kasper Salto, og udviklede sammen med denne møbler med et friere formsprog end tidligere.
Rud Thygesens møbler er udstillet på bl.a. Museum of Modern Art i New York, Victoria and Albert Museum i London, Staatliches Museum für Angewandte Kunst i Køln, Brighton Museum & Art Gallery i Brighton samt Kunstindustrimuseet i København. Han er tildelt flere designpriser, bl.a. Bruno Mathsson Prisen (1992) og den japanske The ”G” Price.